Carina Christensen (KF), 2002-10-23:
Det lovforslag, som vi har til diskussion her i dag, har
sit udgangspunkt i det såkaldte infosoc-direktiv, der er vedtaget i EU.
Lad mig med det samme slå fast, at vi i Det Konservative Folkeparti gerne vil medvirke til at implementere dette væsentlige direktiv i dansk ret. Man lægger fra EU's side op til, at der skal ske en harmonisering af EU-landenes lovgivninger om ophavsrettigheder med særligt sigte på de nye digitale udnyttelsesmuligheder i informationssamfundet. Harmonisering vil betyde, at der på flere punkter skal ske nogle mere eller mindre betydningsfulde ændringer i den danske ophavsretslov.
Hvad angår harmoniseringen af den såkaldte spredningsret, vil den nye regel, som vi nu implementerer på dette område,
Under EU-forhandlingerne om spredningsretten stod man fra dansk side fast på, at direktivet skulle gøre det muligt for os at beholde vores regel om international konsumption.
Således kom det desværre bare ikke til at gå.
Et flertal i Ministerrådet ønskede noget andet, og vi er nu tvunget til at forlade vores hidtidige princip om international konsumption til fordel for en for os ny regel om regional konsumption.
Det indebærer, at det bliver forbudt ikke alene at parallelimportere, men også at specialimportere bøger, cd'er osv., der er købt i lande uden for EØS-området med henblik på videresalg herhjemme.
Dette kræver med andre ord samtykke fra rettighedshaveren.
I praksis får det ingen betydning for de privatpersoner, der i dag importerer cd'er eller dvd'er fra eksempelvis USA til rent privat brug.
Det er også vigtigt at bemærke, at direktivet heller ikke lukker for muligheden for regionskodning af dvd'er.
Men det vil få stor betydning for de butikker, som helt eller delvis lever af at sælge importerede kulturprodukter af denne art fra eksempelvis USA, eftersom det ganske enkelt ikke længere vil være lovligt.
I Det Konservative Folkeparti er vi tilhængere af princippet om international konsumption, ikke mindst af hensyn til den internationale frihandel.
Derfor mener vi også, at det er yderst vigtigt, at vi fra dansk side sætter os det mål snarest muligt at få genindført den generelle regel om international konsumption i dansk ophavsret.
Men indtil videre må vi altså acceptere denne del af direktivet, da der jo ellers vil være tale om en traktatkrænkelse.
Infosoc-direktivet indeholder videre et katalog over undtagelser fra ophavsrettighederne, som medlemslandene kan vælge enten at opretholde eller at indføre.
Det er selvfølgelig altid interessant for rettighedshaverne at følge, hvilke undtagelser der gælder fra deres rettigheder og i hvor vidt et omfang.
I Det Konservative Folkeparti er vi tilfredse med, ikke mindst på rettighedshavernes vegne, at man ikke har valgt at indføre nye undtagelser under implementeringen til dansk lov.
Man har tværtimod strammet visse eksisterende undtagelser op.
Der sættes nu klare grænser for undtagelserne ved såkaldt erhvervsmæssig brug.
Alt sammen nogle stramninger, som vil være til fordel for rettighedshaverne, og som Det Konservative Folkeparti finder rimelige.
Særlig når det gælder brug af værker i kommercielt øjemed, bør ophavsretten have forrang.
Med infosoc-direktivet forpligtes alle EU-lande også til at gennemføre en passende retlig beskyttelse af de tekniske beskyttelsesforanstaltninger, som nogle rettighedshavere bruger til at forhindre uautoriseret udnyttelse af deres værker.
Det kan eksempelvis være kopispærringer på cd'er.
Det vil ligeledes være forbudt at distribuere metoder til omgåelse af sådanne kopispærringer.
Som en undtagelse vil syns- og hørehandicappede samt skoler og biblioteker fortsat have lov til at kopiere et produkt, selv om der er spærring på.
Nægter en rettighedshaver at stille sit kopispærrede materiale til rådighed for denne brugergruppe, kan sagen tages op i Ophavsretslicensnævnet, som det hedder.
Denne undtagelse gælder ikke for kopiering til privat brug, og den bør heller ikke gælde for kopiering til privat brug.
I så fald vil det nemlig totalt underminere markedet for salg af beskyttet materiale i digital form.
Igen en regel til fordel for rettighedshaverne, som vi i Det Konservative Folkeparti er ganske tilfredse med, også fordi reglen er afbalanceret i forhold til brugernes og samfundets interesser i øvrigt.
De tekniske foranstaltninger får således ikke forrang for de almindelige undtagelser om kopiering til fordel for handicappede, undervisningsinstitutioner, biblioteker m.v., men alene i forhold til privatkopieringen.
Det er i fremtiden af stor betydning, at film- og pladeselskaber kan forsøge at beskytte deres produkter teknisk for på den måde at forhindre en kopiering, der kan underminere det almindelige salg.
Endelig indeholder lovforslaget også to forslag om aftalelicenser, som vi også stiller os positivt over for.
Det er i orden.
Jeg vil slutte af med at sige, at Det Konservative Folkeparti kan tilslutte sig lovforslaget.